Иван Вазов
Планински цветя

chitanka.info

Планински цветя, цветя небесни,

кой ви тук сади, полива, гледа?

Кой ви дава багрите чудесни,

тая прелест, о, ефирни чеда?

За кого изниквате, цъфтите

тук високо, де орел се вие?

За коя девойка — да се кити?

За коя любов — венец да свие?

Кой юнак ще тука увенчейте?

Кой триумф ще кичите богато,

та балкана голи, де вирейте,

стелите с пурпур, сафир и злато?

Ех, тук мила би смъртта човеку!

Мил би гробът близо тук до свода:

как не би се спало тука леко

в толкова цветя, покой, свобода!

1891

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.